30.03.2011 12:50   Kaks tundmatuks jääda soovinud inimest, kes on Microsofti plaaniga tuttavad, rääkisid, et kompanii kavatseb integreerida maksetehnoloogia nutitelefonide operatsioonisüsteemi, et vähendada selles valdkonnas juhtiva Google'i edumaad. Esimesed telefonid, millega saab makseid sooritada, võivad müügile tulla sel aastal, vahendas  Bloomberg Businessweek.    Infotehnoloogia uuringu- ja konsultatsioonifirma Gartner hinnangul võib mobiilimaksete kogusumma, mis 2010. aastal oli 32 miljardit dollarit, kasvada 2014. aastal 245 miljardini. Microsofti juht Steve Ballmer tunnetab survet võita tagasi mobiilitarkvara turuosa, mis on kaotatud Apple'ile ja Google'ile.    Microsofti uute telefonide tarkvara hakkab rajanema NFC-tehnoloogiale  ), mis  võimaldab seadmetel lähedal asuvate objektidega juhtmevabalt andmeid vahetada. Peale maksmise võimaldaks see tarbijail telefoni abil ka kaupmeeste pakutavaid sooduskuponge ja -punkte kasutada.    Google esitles oma esimest NFC-tehnoloogiaga Android-telefoni mullu detsembris. Jaanuaris teatati, et ka Apple integreerib NFC-d oma telefonide operatsioonisüsteemi. Microsoft saab tõenäoliselt tuge Nokialt, kes on teatanud, et hakkab kasutama Windows Phone'i. Nokia on ka lubanud teha NFC oma 2011. aastal  väljalastavate Symbian-telefonide standardrakenduseks.    Ühe hinnangu kohaselt lastakse tänavu maailmas välja 35 miljonit NFC-ga telefoni ning 2012. aastal see arv kahekordistub. Gartner ennustab, et 2014. aastal teeb mobiilimakseid 340 miljonit inimest.